তাজুল অসংখ্য বীরাঙ্গনাদের জানেন যাদের নামপরিচয় প্রকাশ করেননি।একথা আমার সাথে ব্যক্তিগত আলাপচারিতায় তিনি জানিয়েছিলেন একদিন।পাশবিক নির্যাতনের শিকার এইসব অবলা নারীরা ভয়ঙ্কর সেই দুঃস্বপ্নের মত লাঞ্ছনা ও ভয়াল যন্ত্রণার স্মৃতিতে তাড়িত জীবনভর।নিকৃষ্ট পাকিপশুদের বিকারগ্রস্ত যৌন পীড়নের শিকার বাঙালি বীরাঙ্গনারা এই কৃষ্ণ অধ্যায়ের গ্লানি ও হতাশার একাকিত্বে ক্ষতবিক্ষত।অবমাননা ও বন্যবরাহ পাকিদের আগ্রাসী নির্যাতনের স্মৃতিবিপন্নতা তাঁদেরকে আত্মশক্তিতে দাঁড়াতে দেয়না কোথাও।একাত্তরের নির্মম নির্যাতনের দুঃসহ স্মৃতির কাতরতা নিয়ে আমাদের সেইসব মা-বোনেরা কোনোরকমে জীবস্মৃত বেঁচেবর্তে আছেন সমাজের নানা স্তরে।আক্রান্ত নারীরা প্রকাশিত হতে চাননা।যেহেতু সমাজে বীরাঙ্গনাদের সন্মানে কোনো মানবিক নৈতিক দর্শন তৈরি হয়নি-এরকম পরিবেশে তাঁদের পরিচয় প্রকাশ করা হবে আরেকবার নির্যাতিতাদের গ্লানির পীড়নে নিপতিত করার শামিল।আরেক প্রস্থ অপমান।তাজুল মোহাম্মদ এরকমই মনে করেন।স্বাধীন বাংলাদেশে সেইসব মা-বোনদের যোগ্য মর্যাদা দেবার ফুরসৎ হয়নি আমাদের।সদ্য-স্বাধীন দেশে বেগম ফজিলতুন্নেসা মুজিবের কল্যানে যে পুনর্বাসন কেন্দ্রটি গড়ে উঠেছিল সেই কেন্দ্রটিও ঝেটিয়ে বিদেয় করা হয়।মুক্তিযুদ্ধে বাঙ্গালির যত রক্তের অর্ঘ –সবকিছু মুছে দিতে হবে।প্রাচীনকালের গঙ্গাহ্রদি এই বঙ্গে একাত্তর এসেছিল,রক্তগঙ্গা বয়ে গিয়েছিল দেশটির আত্মশাসনের অধিকার ছিনিয়ে আনতে,একথা যেন প্রকাশিত নাহয়।ইতিহাসের গোপন কুঠুরীতে লুকিয়ে রাখ মুক্তিযুদ্ধের কথা।তাজুল মোহাম্মদ সেই বৈরী সময়টাতেই গুপ্তঘাতক হন্তারকদের উপেক্ষা করে অচেনা,অদেখা প্রান্তিক জনপদ চষে বেড়িয়েছেন,তুলে এনেছেন একের পর একেকটি বধ্যভূমির মর্মান্তিক হত্যালীলার বিবরণী।দিনের পর দিন তাজুল করেছেন পথকে ঘর।প্রাণহরণের বার্তা যখন আর উপেক্ষা করার উপায় নাই তখন পরবাসী হন।বিভূঁই বাসেও পরিযায়ী তাজুল গুটিয়ে নেননি নিজেকে।ইউরোপ,আমেরিক,মধ্যপ্রাচ্য,এশিয়ার নানাদেশে খুঁজতে গিয়েছেন বাঙ্গালির মুক্তিযুদ্ধকে।সংশ্লিষ্ট মানুষজন,বিদেশী সাংবাদিক ও মিশনগুলো,পরবাসী মুক্তিযোদ্ধাদের কাছে ধর্ণা দিয়েছেন যদি কোনো জরুরী তথ্য-উপাত্য পাওয়া যায়।বিপুল সংখ্যক মুক্তিযোদ্ধাকে বিস্মৃতির অতল থেকে তুলে এনেছেন তাজুল,শুনিয়েছেন তাঁদের প্রাণহরা যুদ্ধদিনের গল্প।মুক্তিযুদ্ধের দিগন্তপ্রসারী ব্যাপ্তির স্বরূপ এইসব কিংবদন্তীর দামাল মুক্তিসেনাদের ত্যাগ আর মহিমার পরতেপরতে লুকিয়ে রয়েছে।তাজুল ঠিকই খুঁজে বের করেছেন তাঁদের অলিক বীরত্বের স্মৃতিগুলো।আগামীদিনের গবেষকদের জন্য তাজুলের যত্নকৃত প্রায় অর্ধশত বই বিকৃ্তির জটাজাল ছিন্ন করে বাঙ্গালির মুক্তিযুদ্ধের সত্যিকার স্বরূপটি উন্মোচনে বিশ্বস্ত রাজসাক্ষ্যের ভূমিকায় অবতীর্ণ হবে নিশ্চয়।